ridderstjerne
Ridderstjerne, Hippeastrum, slægt i narcisfamilien med ca. 75 arter af løgplanter i tropisk Amerika, især Vestindien og Sydamerika mod syd til Argentina og Chile.
Slægten sælges undertiden fejlagtigt under navnet Amaryllis, der imidlertid dækker den ægte belladonnalilje, Amaryllis belladonna, fra Sydafrika.
Arterne af ridderstjerne har ret store løg, lange, linjeformede blade og et langt skaft med få tragtformede, rødlige eller orange blomster. Løg af ridderstjerne sælges oftest ved vintertid, og blomsterne kan drives frem til tiden omkring jul.